# Die Schedelsche Weltchronik (deutsch):267

| 266 <<<Vorheriges Blatt | Die Schedelsche Weltchronik Blatt CCLXVII | Nächstes Blatt>>> 268 |
| korrigiert | Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. | Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. |

## verso:

DIe bischoflich namhaftig statt Neyss Schlesier lannds an dem fluss Neyss gelegen hat von demselben fluss iren namen empfangen vnd ist mit mancherlay gepewen geziert. Als aber Schlesier lannd vomm anfang ein teyl des grossen Hircinischen walds gantz eben gewest ist also ist es auch weldig gewest. aber durch verweylung vnd verscheynung der zeit ist es von weyl zu weyl mit do$^e$rffern vnd menschlichen inwonungen verfangen worden. Nach dem nw aber die inwoner den cristenlichen glawben an sich empfiengen da warden stett vnd schlo$^e$ßer auffgerichtet vnd dieselben inwoner des schlesischen lands zu gu$^e$ettigerm vnd innigerm gotßdienst gelaytet. Durch diss Schlesier land fleu$^e$ßt der namhaftig fluss Ader genant. derselb fluss mit Olsa Nissa Ola Lissa Barusio Bobro vnd andern flu$^e$ßen gemert rynnet durch die Brandemburgischen marck in das teu$^e$tsch meer bey Stettin. Schlesier land ist drey tagrays prayt vnd newn tagrays lang sich von den Hungerischen gegenten bis in die Brandemburgischen marck außstreckende. Vnd wiewol der erst bischoflich stu$^o$l diss lannds nicht zu Preßlaw gewest ist. yedoch als Kazimirus diss namens der erst auff absterben der ko$^e$nigclichen manlichen stammens in Poln auß seinem clo$^e$sterlichen stand von dem Eluniacensischen closter durch verhengknus des babsts denn er von eim yeden menschen des ko$^e$nigreichs einen pfennig gein Rom zeschicken verhieß in Poln kome vnd zu ko$^e$nig auffgenomen wardt do wendet er den bischoflichen stu$^o$l in die statt Preßlaw so dann yetzo (als ettwen hieuor in beschreybung der statt Preßlaw gemeldt ist) ein hawbt aller Schlesitischen stett ist. In demselben bischoflichen stu$^o$l sitzt yetzo doctor Johann rot von Wemmding Eystetter bistthumbs weylund ein kaiserlicher prothonotari. der dann beru$^e$mbt ist das er mit seiner klu$^o$gheit vnnd emmssigkeit das bistthumb in ku$^o$rtzer weil zu dem stand gebracht hab das der bischoflich tisch vnd hof in hundert vergangen iaren nye fruchtperer vnd an gepewen zierlicher gewesen sey. Diss land ist an getrayd vnd fischen fruchtper. an willprett. vnd vo$^e$geln vberflu$^e$sseg. Außerhalb der statt Preßlaw sinnd sunst nammhaftig beru$^e$mbt stett in disem lannd. Nemlich dise statt Neyss. gross Glogaw Lignitz Oppel Schwednitz Teschen Olsna Franckenstain Monsterberg Sagan Brega. Anch vil scho$^e$ner wolgepawter clo$^e$ster vnnd gotzhewßer. Diss lannd ist eim ko$^e$nig zu Beheim vnderworffen: das hat er von dem Ro$^e$mischen reich zu lehen. Vil erblich hertzogen vnnd fursten haben diss lannd verherert verwu$^e$estet

## recto:

Blat CCLXVII
vnnd vnfridsamm gemacht das sie von spro$^e$digkeit vnnd wenigkeit wegen der zinss vnnd rennt fu$^e$rstlichen stand nicht fu$^e$eren mo$^e$chten. darumb ergaben sie sich auff rawberey. Aber nw zurzeit ist diss lannd auff absterben der andern geschlecht an wenig herren gelangt die dann nicht wenig mit reichthu$^e$mern vnd bewarten stetten begabt sind. Der gotßdienst ist durch das gantz Schlesier land fast vil vnd gross. so sind die gotzhewßer allenthalben mit briesterlichen vnd andern gezierden vnnd gepewen hohgeeret. Der gaistlichen beder geschlecht ein große anzal. vnd erbers zu$^e$chtigs lebens. das volck redsprechig vnd holdselig vnd vber alle inwoner teu$^e$tschs lannds zu der andacht hohgeflißen. Alda ist auch vil adels zu waffen vnnd kriegen begierig. Das weiplich geschlecht hu$^e$bsch und lu$^e$stig. aber zu$^e$chtig. Das pewrisch gepo$^e$fel polnischer sprach der feld arbait treglich wartende ist mer geflißner zumm getranck. darumb wonen sie in schno$^e$den hewßlein vnd werden ire feld vnnd egker versewmlich gepawt. aber die Teu$^e$tschen pawrn pflegen irs feldpaws fleißigclicher vnd wonen auch in zierlichern herbergen. Alda ist die zerung vil wolfayler dann in andern anstossenden gegenten. Aber was dem Schlesier land ettwen vnu$^e$berwindlichen schaden vnd abbruch bringen wirdt das ist das. das die zinss herren nach gestalt der statt vnd des besitzers mit verwilligung der o$^e$berkeit ein nemliche summa gelts nemen vnd dem verkawffer einen ierlichen zinss auff seine gu$^e$eter schreiben. vnd so sie denn solchen zinss ettwieuil iar bezalen darnach so widersetzen sie sich den zegeben. alßdenn werden die pawrn nach innhalt des gedings eintweders mit gaistlichem pann angezogen. oder aber die pfand angegriffen. vnd so denn die pawrn solche beschwernus nit erleyden mu$^o$gen so verlassen sie haws vnd feld vnd fliehen anderßwohin also komen derselben ho$^e$fe. feld. wysen vnd egker zu vngepew vnd bleyben in eegerten ligen. Auß disem fal nymbt Schlesier land (wo es nit fu$^e$rsehen wu$^e$rdt) teglich grossen abbruch. sunst ist es ein lo$^e$blichs land. Des volcks getranck ist pier. Auß Merheren vnnd Hungeren bringt man wein dahin. wiewol man ettlichen wein in der Schlesi bey Crosna hat. den man zumm maisten tayl auß dem land auff der adern gein Preu$^e$ssen vnd anderswohin bringt. Sunst fu$^e$ert man nichtz auß dem Schlesier land dann spro$^e$de wu$^e$lline tu$^e$cher gein Hungern. vn fisch gein Merheren. Der zeuil gross geschmuck vnnd zier de der klaider an iunckfrawen vnd weybern von gold vnnd petlein saygert diss land nicht wenig.
Neyss
* ↑ = Ungarn
* ↑ Bischof Johann IV. Roth aus Wemding im Bistum Eichstätt
* ↑ Druckfehler: Auch?
* ↑ Auflösung Merherñ nach Merheren = Mähren
* ↑ Auflösung Hungerñ nach Hungeren
* ↑ „sisch“ = offensichtlicher Druckfehler